b'\n_START_ARTICLE_\nSenat Zdru\xc5\xbeenih dr\xc5\xbeav Amerike\n_START_PARAGRAPH_\nSenat Zdru\xc5\xbeenih dr\xc5\xbeav Amerike je zgornji dom dvodomnega kongresa Zdru\xc5\xbeenih dr\xc5\xbeav Amerike. Sestavo in pooblastila senata dolo\xc4\x8da prvi \xc4\x8dlen ameri\xc5\xa1ke ustave, \xc4\x8deprav ne opredeljuje obeh domov kot \xc2\xbbzgornjega\xc2\xab\xc2\xa0in \xc2\xbbspodnjega\xc2\xab. To poimenovanje izvira iz razlik med njima - senat velja za presti\xc5\xbenej\xc5\xa1o ustanovo, saj je manj\xc5\xa1i, ima ve\xc4\x8d politi\xc4\x8dne mo\xc4\x8di in dalj\xc5\xa1e mandate._NEWLINE_Senatorji so izvoljeni za obdobje \xc5\xa1estih let. Vsako zvezno dr\xc5\xbeavo zastopata dva senatorja, ne glede na \xc5\xa1tevilo prebivalstva; skupaj ima torej senat 100 \xc4\x8dlanov. Volitve ne potekajo po vseh ZDA naenkrat, tako da se vsaki dve leti zamenja pribli\xc5\xbeno tretjina senatorjev._NEWLINE_Ima ve\xc4\x8dja pooblastila kot predstavni\xc5\xa1ki dom kongresa; med drugim je potrditev senata pogoj za ratifikacijo vseh mednarodnih sporazumov, potrjuje ali predlaga pa tudi kandidate za zvezne sodnike in druge visoke predstavnike izvr\xc5\xa1ne ter sodne oblasti._NEWLINE_Predsednik senata je podpredsednik Zdru\xc5\xbeenih dr\xc5\xbeav Amerike. Njegova vloga je vodenje sej, glasovalno pravico pa ima le v primeru izena\xc4\x8denja. Trenutno (od 20. januarja 2017) je to Mike Pence, pripadnik republikanske stranke.'